Irak predaje izjavu o zabranjenim oružjima u subotu (4/12/02) - 2002-12-04
Bagdad je jučer ponovio da nema oružja za masovno uništavanje - Britanski premijer Blair je izjavio da ima informacije kako Irak pos
Irak će predati popis o svojim zabranjenim programima naoružanja u subotu, dan uoči roka zadanog rezolucijom Ujedinjenih naroda. No Bagdad je opet jučer priopćio da nema oružja za masovno uništavanje. Predsjednik Bush je priopćio da ukoliko Irak želi izbjeći američku vojnu akciju, mora pružiti jasne i potpune dokaze da nema zabranjenih oružja. Britanski premijer Tony Blair je izjavio kako ima informacije da Irak posjeduje zabranjena oružja, koja - po njegovim riječima - inspektori moraju pronaći i uništiti. Britanski premijer je izjavio kako je to način da se spriječi da takva oružja padnu u ruke terorista. Vijeća sigurnosti Ujedninjenih naroda treba danas navečer odlučiti hoće li obnoviti irački program Nafta za hranu. Vijeće je obnovilo ovaj program 25. studenoga, ali samo na devet dana. U sklopu programa Iraku se dopušta da prodaje određenu količinu nafte kako bi mogao kupiti hranu, lijekove i druge humanitarne potrepštine. Sjedinjene Države žele da se taj program produži na svega nekoliko tjedana, a ne na uobičajenih šest mjeseci, dok članovi Vijeća ne dogovore popis proizvoda i roba koje Irak može na taj način kupovati. Washington želi da se popis proizvoda proširi kako bi uključivao lijekove poput Cipra - antibiotika koji se koristi protiv bedrenice. Američka adminsitracija također želi spriječiti Irak od nabave robe za tzv. dvostruku uporabu - vojnu i civilnu. Po ovom pitanju Rusija se protivi Sjedinjenim Državama i želi smanjiti popis zabranjenih proizvoda.